Die Toten Hosen

Die Toten Hosen je nemecká punkrocková skupina, ktorá vznikla začiatkom osemdesiatych rokov v Düsseldorfe. S ďalším punkrockovým zoskupením Die Ärzte patria k najpopulárnejším nemeckým skupinám.

Charakteristika 

Nemecká panková skupina Die Toten Hosen vznikla v Düsseldorfe v roku 1982 z dvoch kapiel: ZK a KFC. Kapelu sprvu tvorila šestica mužov:

 Campino (spev)
 Kuddel (gitara, spev)
 Breiti (gitara)
 Walter November (gitara do r. 1983)
 Andi (basová gitara)
 Trini (bicie)

Vo svojich začiatkoch sa stali známi výtržnickými kúskami podľa vzoru anglických pankerov. Počas nahrávania ich debutového albumu kapelu opustil gitarista Walter November. Album Opel-Gang vyšiel v máji v roku 1983 a patrí k pilierom nemeckej pankovej scény. V tom istom roku vyšiel singel Eisgekühlter Bommerlunder, pre ktorý kapela natočila klip v jednom bavorskom kostole, ktorý museli po nahrávaní nanovo vysvätiť.

Nasledujúci album Unter falscher Flagge vyšiel v októbri 1984. O rok neskôr v kapele prepukla ponorková nemoc, čoho dôkazom je EP s príznačným názvom The Battle of the Bands. Kapelu opustil bubeník Trini Trimpop, ktorého nahradil Wolfgang Rohde. V Británii uspel album Never Mind The Hosen Here´s Die Roten Rosen (coververzia nemeckých pop hitov), ktorý vyšiel v roku 1987 pod pseudonymom Die Roten Rosen. V tomto období boli Die Toten Hosen známi vďaka ich koncertovaniu vo východnom bloku Európy. V roku 1987 vystúpili aj v Lochotínskom amfiteátri v Plzni. Nasledujúci album Ein kleines bisschen Horrorschau vyšiel v roku 1988 a je úzko spätý s kultovým filmom Stanleyho Kubricka Mechanický pomaranč.

90. roky 
Začiatkom 90. rokov boli Die Toten Hosen vzorom pre celú generáciu. Na platni Learning English Lesson One (coververzie pankových hitov) spolupracovali o. i. s Captainom Sensiblom, Joey Ramonem či Jimmym Purseym. Medzi ich najlepšie albumy sa zaraďuje Kauf MICH! z roku 1993, v ktorom kritizujú reality show, nacionalizmus či orientálnu turistiku. O rok neskôr, v roku 1994, bola vydaná ich prvá kompilácia naspievaná v angličtine. V januári 1996 bol vydaný album Opium fürs Volk. Je považovaný za ich najlepší. Pri tisícom koncerte skupiny Die Toten Hosen v dave zomrelo 16-ročné dievča. Kapelou to otriaslo, zrušili sa všetky naplánované koncerty. O slovo sa kapela prihlásila znovu koncom roku 1998, kedy sa vrátili ku pseudonymu Die Roten Rosen, pod ktorým vydali zbierku kolied Wir warten auf's Christkind (Die Roten Rosen). V roku 1999 kapelu opustil bubeník Wolfgang Rohde, ktorého nahradil Vom Ritchie.

Súčasnosť 
V roku 2005 skupina vydala album Nur zu Besuch, ktorý bol nahraný vo viedenskom divadle. Koncert odvysielala naživo stanica MTV. Tvorba skupiny Die Toten Hosen je označovaná ako politický punk'n'roll.

Aktuálne zloženie skupiny 
 Campino, vlastným menom Andreas Frege (* 22. jún 1962, Mettmann), spev
 Andi vlastným menom Andreas Meurer (* 24. júl 1960, Essen), basová gitara
 Breiti, vlastným menom Michael Breitkopf (* 6. február 1964, Düsseldorf), gitara
 Vom, vlastným menom Stephen George Ritchie (* 6. august 1964, Billericay / Veľká Británia), bicie
 Kuddel, vlastným menom Andreas von Holst (* 11. jún 1964, Münster), gitara

Diskografia

Iné projekty

Externé odkazy 
 Oficiálna stránka skupiny

Nemecké punkrockové hudobné skupiny
Hudobné skupiny z 1982